**Fundargerð fundar foreldraráðs leikskólans Akra**

**Fundartími: Föstudagur 15. maí kl. 8:30**

**Fundarstaður: Leikskólinn Akrar**

**Fundarmenn: Helga Rut Eysteinsdóttir (ritari), Silja Rut Sigurfinnsdóttir (formaður), Guðlaugur Kristmundsson (meðstjórnandi) og Sigrún Sigurðardóttir (leikskólastjóri).**

Þriðji fundur foreldraráðsins skólaárið 2019-2020. Athugið að þriðji og fjórði fundur vetrarins voru sameinaðir í einn. Eftirtalin mál voru til umræðu:

**1.**   **Framundan á Ökrum**

Sigrún sagði frá því sem væri framundan á Ökrum, m.a. starfsdagur, útskriftarferð, útskrift og sumarhátíð.

Foreldraráð spurði um viðtöl við skólaslit en fyrirhugað er að sleppa þeim í ár. Margir foreldrar eru ósáttir við þetta og vilja halda í þessa hefð. Sigrún kvaðst ætla að skoða málið.

Varðandi foreldraviðtöl almennt þá kom fram að þau ættu að vera tvisvar á ári að jafnaði en í ár hefðu vorviðtölunum verið sleppt vegna ástandsins. Fram kom hjá foreldraráði að misjafnt væri eftir deildum hvort þessi viðtöl hefðu verið í ár. Nefnt var að foreldrum væri þó frjálst að óska eftir slíku viðtali, ef ástæða þætti til.

**2.**   **Starfsmannamál**

Rætt var um stöðu starfsmannamála en foreldraráð hefur fengið fjölda athugasemda frá foreldrum þar sem þeir hafa lýst áhyggjum af fjölda þeirra starfsmanna sem hafa sagt upp störfum síðasta árið. Sigrún benti á að margar af þessum uppsögnum mætti rekja til þess að um væri að ræða leiðbeinendur sem vitað væri að myndu staldra stutt við og væru á leið í nám. Einnig benti Sigrún á að sálfræðimenntaður starfsmaður hefði hafið störf á Lyngi. Þá upplýsti hún einnig að Ágústa sérkennari færi í hálft stöðugildi frá og með ágúst þegar hún mun byrja að nýta sér svokallaða 95 ára reglu.

Foreldraráð benti á í þessu sambandi að það væri einnig áhyggjuefni meðal foreldra hversu fáir leikskólakennarar væru starfandi í skólanum. Þó að margar af uppsögnunum kunni að eiga sér eðlilegar ástæður þá telja foreldrar að ástæðurnar megi einnig rekja til óánægju starfsmanna. Sigrún kvað svo ekki vera.

Spurt var út í nýjustu starfsánægjukönnun sem hefur verið gerð en foreldraráð hefur fengið afrit af könnuninni sem gerð var árið 2019. Að sögn Sigrúnar var gerð könnun árið 2020 og væri verið að vinna úr niðurstöðum hennar. Foreldraráð óskaði eftir því að fá afhenta könnunina og ætlaði Sigrún að skoða málið [innskot: könnunin var síðan send foreldraráði í kjölfar fundarins]. Sigrún sagði að það væru atriði þarna í tengslum við starfsandann sem þyrfti að vinna með í framhaldinu og reyna að bæta úr. Ekki væri útilokað að utanaðkomandi sérfræðingur kæmi að þeirri vinnu.

**3. Sumarið 2020**

Sigrún fór yfir sumarið og munu 6 sumarstarfsmenn verða starfandi á leikskólanum. Hluti þessara starfsmanna eru ungmenni sem hafa fengið vinnu í gegnum úrræði Garðabæjar sem snýr að því að veita öllum á aldrinum 17-25 ára sumarvinnu, sem sóst hafa eftir því.

**4.**   **Umhverfismál**

Rætt var um hver staðan væri á þátttöku Akra í verkefninu „Garðabær gegn sóun“. Sigrún kvað verkefnið ekki verið komið almennilega af stað vegna ástandsins en hún sýndi okkur bækling um verkefnið. Ákveðið var að kanna stöðuna á næsta fundi.

**4.**   **Starfsreglur foreldraráðs**

Starfsreglur foreldraráðs voru samþykktar á fundinum.

Ekki náðist að ræða önnur dagskráratriði sem voru mötuneyti, matseðlar og innkaup ásamt þjónustukönnun.

Ákveðið var að framhaldsfundur yrði haldinn 11. júní nk.

Sigrún mun senda fundargerðina í tölvupósti á foreldra.

Fundi slitið kl. 9:30